Viljum við tryggja öldruðum áhyggjulaust ævikvöld ? Í síðustu grein minni um málefni aldraðra í Fréttablaðinu fjallaði ég um þá eldri borgara sem eru dæmdir til fátæktar . Þeir sem hafa engar aðrar tekjur en þær sem þeir fá frá almannatryggingum . Í þessari grein vil ég fjalla um eldri borgara sem hafa aðrar tekjur , t.d. frá lífeyrissjóðum . Þetta fólk hefur unnið allt sitt líf og safnað sparifé í þeirri von um að það tryggi þeim áhyggjulaust ævikvöld . Svona einfalt er það því miður ekki , því stjórnmálamenn hafa lengi stundað það að ráðast á sparnað aldraðra í formi skerðinga . Fólk er lögþvingað til að greiða í lífeyrissjóði hvort sem því líkar betur eða verr . Þeim er talin trú um að þessi peningur séu sparifé þess . Síðan kemur ríkið með krumluna og hrifsar bróðurpartinn til sín í formi skerðinga . Ríkið tekur 42 milljarða af eldri borgurum í formi skerðinga á hverju ári ! Nú er frumvarp Flokks fólksins í meðförum þingsins sem felur í sér hækkun á frítekjumarki lífeyristekna úr núverandi 25.000 kr. í 100.000 kr. á mánuði . Ef frumvarpið verður samþykkt stígum við eitt sanngirnisskref sem gefur lífeyrisþegum viðbótar 75.000 kr. á mánuði eða 900.000 kr. á ársgrundvelli . Því miður hafa ríkisstjórnaflokkarnir ekki sýnt þessu máli áhuga . Þrátt fyrir að barátta Flokks fólksins gegn skerðingum hafi ekki fengið mikinn stuðning annarra stjórnmálaflokka , höfum við þó náð markverðum árangri í baráttunni . Eftir langar og strangar samningsviðræður í lok síðasta löggjafarþings , féllust allir flokkar á þingsályktunartillögu Flokks fólksins sem fól félags og barnamálaráðherra að sannreyna áður framkomna kostnaðargreiningu FEB ( félag eldri borgara ) um að samfélagið í heild sinni myndi hagnast á því að afnema skerðingar vegna launatekna aldraðra . Ráðherra hefur nú skipað óháðan starfshóp til að skera úr um málið . Ef starfshópurinn kemst að þeirri niðurstöðu að kostnaðargreiningin eigi við rök að styðjast , mun ríkisstjórnin leggja fram frumvarp á Alþingi fyrir 1. mars 2020 um afnám skerðinga vegna atvinnutekna aldraðra . Þrátt fyrir þunga undiröldu og kröfu um aukið réttlæti og afnám skerðinga hefur fjórflokkurinn , og þeirra klofningsframboð , sýnt viljaleysi í þessum málum . Ef við ætlum að breyta kerfinu þá þurfum við að velja nýtt fólk til valdsins .